CELEX: 32019R1796
Language: et
Date: 2019-10-24 00:00:00
Title: Euroopa Parlamendi ja nõukogu määrus (EL) 2019/1796, 24. oktoober 2019, millega muudetakse määrust (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020)

31.10.2019   
               
               
                  ET
               
               
                  Euroopa Liidu Teataja
               
               
                  LI 279/4
               
            
         EUROOPA PARLAMENDI JA NÕUKOGU MÄÄRUS (EL) 2019/1796,
         24. oktoober 2019,
         millega muudetakse määrust (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 175 kolmandat lõiku,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         pärast konsulteerimist Regioonide Komiteega,
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     Euroopa Parlamendi ja nõukogu määrusega (EÜ) nr 1927/2006 (3) loodi Globaliseerumisega Kohanemise Euroopa Fond (EGF) 1. jaanuarist 2007 kuni 31. detsembrini 2013 kehtiva mitmeaastase finantsraamistiku ajaks. EGF loodi selleks, et liit saaks näidata üles oma solidaarsust töötajatega, kes on kaotanud töö maailma kaubanduses globaliseerumise tõttu toimunud oluliste struktuurimuutuste tagajärjel.
                  
               
                     (2)
                  
                  
                     EGFi kohaldamisala laiendati 2009. aastal Euroopa Parlamendi ja nõukogu määrusega (EÜ) nr 546/2009 (4) Euroopa majanduse elavdamise kava osana, et hõlmata ka toetuse andmist töötajatele, kes on koondatud ülemaailmse finants- ja majanduskriisi otsesel tagajärjel.
                  
               
                     (3)
                  
                  
                     Euroopa Parlamendi ja nõukogu määrusega (EL) nr 1309/2013 (5) loodi EGF 1. jaanuarist 2014 kuni 31. detsembrini 2020 kehtiva mitmeaastase finantsraamistiku ajaks. Sellega laiendati ka EGFi kohaldamisala, et see ei hõlmaks üksnes koondamisi, mis on tingitud maailma kaubanduses globaliseerumise tõttu toimunud olulistest struktuurimuutustest, ja koondamisi, mis on tingitud tõsistest majandushäiretest, mille on põhjustatud üleilmse finants- ja majanduskriisi jätkumine, ning mida on käsitletud määruses (EÜ) nr 546/2009, vaid ka mis tahes uuest üleilmsest finants- ja majanduskriisist tingitud koondamisi. Lisaks muudeti määrust (EL) nr 1309/2013 Euroopa Parlamendi ja nõukogu määrusega (EL, Euratom) 2018/1046, (6) et kehtestada muu hulgas normid, mis võimaldavad EGFil erandkorras hõlmata ühes piirkonnas asuvate, kuid NACE Revision 2 osa tasandil määratletud eri majandussektorites tegutsevate väikeste ja keskmise suurusega ettevõtjate (VKEde) ühistaotlusi, kui taotluse esitanud liikmesriik tõendab, et sellised VKEd on selles piirkonnas peamine või ainuke ettevõtlusliik.
                  
               
                     (4)
                  
                  
                     29. märtsil 2017 esitas Suurbritannia ja Põhja-Iiri Ühendkuningriik (edaspidi „Ühendkuningriik“) Euroopa Liidu lepingu (ELi leping) artikli 50 kohase teate oma kavatsuse kohta liidust välja astuda. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või lepingu puudumise korral kahe aasta möödumisel teatest, kui Euroopa Ülemkogu ei otsusta kokkuleppel Ühendkuningriigiga ühehäälselt tähtaega pikendada.
                  
               
                     (5)
                  
                  
                     Pärast esimese tähtaja pikendamise suhtes kokkuleppele jõudmist 22. märtsil 2019 võttis Euroopa Ülemkogu 11. aprillil 2019 vastu otsuse (EL) 2019/584, (7) milles ta nõustus Ühendkuningriigi uue taotluse alusel pikendama ELi lepingu artikli 50 lõikes 3 sätestatud tähtaega kuni 31. oktoobrini 2019. Kui Ühendkuningriigiga sõlmitud väljaastumisleping ei ole jõustunud järgmiseks päevaks pärast seda, mil lõpeb aluslepingute kohaldamine Ühendkuningriigi suhtes, või kui Euroopa Ülemkogu ei otsusta kokkuleppel Ühendkuningriigiga ühehäälselt ELi lepingu artikli 50 lõikes 3 sätestatud tähtaega kolmandat korda pikendada, lõpeb ELi lepingu artikli 50 lõikes 3 sätestatud tähtaeg 31. oktoobril 2019.
                  
               
                     (6)
                  
                  
                     Ühendkuningriigi liidust väljaastumine ilma väljaastumislepinguta avaldab tõenäoliselt mõnele tööstus- ja teenussektorile negatiivset mõju, mille tõttu koondatakse nendes sektorites töötavaid inimesi. Käesoleva määrusega tuleks muuta määrust (EL) nr 1309/2013 täpsustamaks, et sellised koondamised kuuluvad EGFi kohaldamisalasse. Sellega tagataks, et EGF saab reageerida tulemuslikult, pakkudes abi töötajatele, kes on koondatud valdkondades, sektorites, territooriumidel või tööturgudel, mida tabavad tõsised majandushäired, mille on tinginud Ühendkuningriigi liidust väljaastumine ilma väljaastumislepinguta.
                  
               
                     (7)
                  
                  
                     Pidades silmas Ühendkuningriigi liidust väljaastumisega seotud kiireloomulisust, peeti asjakohaseks näha ette erand kaheksa nädala pikkusest ajavahemikust, millele on osutatud ELi lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (8)
                  
                  
                     Käesolev määrus peaks jõustuma võimalikult kiiresti, järgmisel päeval pärast selle avaldamist Euroopa Liidu Teatajas ja seda tuleks kohaldada alates järgmisest päevast pärast seda, kui lõpeb aluslepingute kohaldamine Ühendkuningriigi suhtes. Käesolevat määrust ei tuleks siiski kohaldada juhul, kui selleks kuupäevaks on jõustunud Ühendkuningriigiga vastavalt ELi lepingu artikli 50 lõikele 2 sõlmitud väljaastumisleping,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 1309/2013 muutmine
            Määruse (EL) nr 1309/2013 artikli 2 punkt a asendatakse järgmisega:
            
                        „a)
                     
                     
                        töötajad, kes on koondatud, ja füüsilisest isikust ettevõtjad, kes on tegevuse lõpetanud maailma kaubanduses globaliseerumise tõttu toimunud oluliste struktuurimuutuste tagajärjel, mida eelkõige näitab märkimisväärne impordi suurenemine liitu, märkimisväärne muutus liidu kaubavahetuses või teenuskaubanduses, liidu turuosa kiire kahanemine teatavas sektoris, tegevuse üleviimine kolmandatesse riikidesse, või Ühendkuningriigi liidust väljaastumislepinguta väljaastumise tagajärjel, tingimusel et nimetatud töökohtade kaotamisel on oluline kahjulik mõju kohalikule, piirkondlikule või riigi majandusele;“.
                     
                  
         
            Artikkel 2
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates järgmisest päevast pärast seda, mil vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes.
            Käesolevat määrust ei kohaldata, kui Ühendkuningriigiga vastavalt ELi lepingu artikli 50 lõikele 2 sõlmitud väljaastumisleping on jõustunud järgmiseks päevaks pärast seda, mil lõpeb aluslepingute kohaldamine Ühendkuningriigi suhtes.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Strasbourg, 24. oktoober 2019
            
               
                  Euroopa Parlamendi nimel
               
               
                  president
               
               D. M. SASSOLI
            
            
               Nõukogu nimel
               eesistuja
               T. TUPPURAINEN
            
         
         
            (1)  25. septembri 2019. aasta arvamus (Euroopa Liidu Teatajas seni avaldamata).
         
            (2)  Euroopa Parlamendi 22. oktoobri 2019. aasta seisukoht (Euroopa Liidu Teatajas seni avaldamata) ja nõukogu 24. oktoobri 2019. aasta otsus.
         
            (3)  Euroopa Parlamendi ja nõukogu 20. detsembri 2006. aasta määrus (EÜ) nr 1927/2006 Globaliseerumisega Kohanemise Euroopa Fondi loomise kohta (ELT L 406, 30.12.2006, lk 1).
         
            (4)  Euroopa Parlamendi ja nõukogu 18. juuni 2009. aasta määrus (EÜ) nr 546/2009, millega muudetakse määrust (EÜ) nr 1927/2006 Globaliseerumisega Kohanemise Euroopa Fondi loomise kohta (ELT L 167, 29.6.2009, lk 26).
         
            (5)  Euroopa Parlamendi ja nõukogu 17. detsembri 2013. aasta määrus (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006 (ELT L 347, 20.12.2013, lk 855).
         
            (6)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).
         
            (7)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).